b'\n_START_ARTICLE_\nChris Biotti\n_START_SECTION_\nJ\xc3\xa4\xc3\xa4kiekkoura\n_START_PARAGRAPH_\nBiotti pelasi juniorij\xc3\xa4\xc3\xa4kiekkoa kotikaupunkinsa Belmontin Belmont Hill Schoolin j\xc3\xa4\xc3\xa4kiekkojoukkueessa high school -sarjaa. H\xc3\xa4n pelasi my\xc3\xb6s koulun baseball-joukkueessa. Biotti pelasi vuoden 1985 j\xc3\xa4\xc3\xa4kiekon nuorten maailmanmestaruuskilpailuissa. NHL:n Central Scouting Bureau piti h\xc3\xa4nt\xc3\xa4 vuoden 1985 varaustilaisuuden 20. lupaavimpana pelaajana. Calgary Flames varasi h\xc3\xa4net kes\xc3\xa4ll\xc3\xa4 1985 vuorolla 17. High schoolin j\xc3\xa4lkeen Biotti siirtyi Harvardin yliopistoon, jossa h\xc3\xa4n pelasi j\xc3\xa4\xc3\xa4kiekkoa yliopiston joukkueessa vuosina 1985\xe2\x80\x931987. Vuonna 1985 h\xc3\xa4n loukkasi olkap\xc3\xa4\xc3\xa4ns\xc3\xa4, ja oli sivussa kauden 1985\xe2\x80\x931986 ensimm\xc3\xa4isen puoliskon. Olkap\xc3\xa4\xc3\xa4n korjaamiseksi tehtiin iso leikkaus. Biotti pelasi j\xc3\xa4lleen vuosina 1986 ja 1987 Yhdysvaltojen joukkueessa nuorten maailmanmestaruuskilpailuissa. Vuonna 1986 joukkue sai pronssia. Biotti oli vuonna 1987 eniten nuorten maailmanmestaruuskilpailuissa pelej\xc3\xa4 (21 peli\xc3\xa4) pelannut yhdysvaltalainen. My\xc3\xb6hemmin enn\xc3\xa4tys on rikottu._NEWLINE_Biotti j\xc3\xa4tti Harvardin vuonna 1987 ja ryhtyi j\xc3\xa4\xc3\xa4kiekkoammattilaiseksi. Tosin h\xc3\xa4n suoritti yliopistotutkinnon loppuun pelikausien v\xc3\xa4liss\xc3\xa4. Biotti pelasi vuodet 1987\xe2\x80\x931990 Calgary Flamesin farmijoukkue Salt Lake Golden Eaglesiss\xc3\xa4 IHL:ss\xc3\xa4. Vuonna 1990 h\xc3\xa4n siirtyi Italian p\xc3\xa4\xc3\xa4sarjaan pelaamaan HC Brunico -seuraan. H\xc3\xa4n pelasi seurassa vuoteen 1993, jolloin lopetti uransa.\n_START_SECTION_\nUra liike-el\xc3\xa4m\xc3\xa4ss\xc3\xa4\n_START_PARAGRAPH_\nBiotti lopetti j\xc3\xa4\xc3\xa4kiekkouransa vuonna 1993 ja ryhtyi opiskelemaan lakia. H\xc3\xa4n valmistui vuonna 1997 Suffolkin yliopistosta. Biotti ty\xc3\xb6skenteli lakimiehen\xc3\xa4 Bostonissa vuosina 1997\xe2\x80\x932001. H\xc3\xa4n muutti vuonna 2001 San Franciscoon ja aloitti ty\xc3\xb6skentelyn piirisyytt\xc3\xa4j\xc3\xa4n toimistossa. My\xc3\xb6hemmin h\xc3\xa4n siirtyi Bank of American palvelukseen ja vuonna 2006 Deutsche Bank Private Wealth Managementin San Franciscon toimiston varajohtajaksi ja pankkiiriksi.'